የግድቡ ውሃ ሙሌት መከናወኑ መንግስት ለግድቡ ግንባታ ያለውን ቁርጠኝነት ያሳያል
 አዲስ አበባ፦ የታላቁ የኢትዮጵያ ህዳሴ ግድብ ውሃ ሙሌት በታቀደለት ጊዜ መከናወኑ መንግስት በግድቡ ግንባታ ላይ ያለውን ቁርጠኝነት ማሳያ መሆኑ ተገለጸ። የውጭ ጉዳይ ሚኒስቴር ቃል አቀባይ አምባሳደር ዲና ሙፍቲ በተለይ ለአዲስ ዘመን እንደገለጹት፤ የመንግስት ዋነኛ አላማ የህዳሴው ግድብ ግንባታ በተሻለ ጥራት እና ፍጥነት አጠናክሮ መቀጠል ነው። የውሃ ሙሌቱም ተግባር ቢሆን ከግንባታ ስራው ጋር የተያያዘ ሲሆን፤ አሁን ላይ የመጀመሪያ ዙር የውሃ ሙሌት መካሄዱ የመንግስትን በግድቡ ግንባታ ላይ ያለውን ቁርጠኝነት ማሳያ አድርጎ መውሰድ ይቻላል። እንደ አምባሳደር ዲና ከሆነ፤ በግድቡ ዙሪያ የሚከናወነው
ውይይት ባሻገር መንግስት
ግንባታው ጥራቱን እና ፍጥነቱን በጠበቀ መልኩ ሳያቋርጥ
መቀጠሉ በዋናነት ለግንባታው
ያለውን ቁርጠኝነት ማሳያ ነው። ግንባታው
ሲታሰብ የውሃ ሙሌቱ አንድ አካል በመሆኑ መንግስት
እያከናወነ የሚገኘው የግድቡ ስራ ላይ ምንም አይነት እምነት ማጣት ሊኖር አይገባም። ግንባታው በተሻለ ሁኔታ በፍጥነት እየተከናወነ በመሆኑ አሁን ላይ የመጀመሪያ ዙር የውሃ ሙሌት ተካሂዷል ። ኃይል ለማመንጨት የሚያስችሉ የተለያዩ ግንባታዎች እና ሙያዊ ተግባራት በሚፈለገው ልክ እየተከናወኑ በመሆኑ መንግስት ግንባታው ላይ ያለውን የማያወላዳ አቋም መገንዘብ ያስችላል ብለዋል ። ኢትዮጵያ ሳይንሳዊ በሆነ መልኩ ግንባታውን እያከናወነች ቢሆንም በቀሪ ጉዳዮች ላይ የጋራ ተግባቦት ለመፍጠር ከግብጽ እና ሱዳን ጋር ድርድሯን እንደቀጠለች መሆኑን የገለጹት አምባሳደር ዲና፤ ይህም ኢትዮጵያ የተፋሰሱን ሀገራት ጥቅም ሳትነካ የተፈጥሮ ሃብቷን መጠቀም እንደምትችል ያላትን አመኔታ ማሳያ እንደሚሆን አስረድተዋል። የውሃ ሙሌቱም የታችኞቹን
ተፋሰስ ሀገራት ጥቅም በማይጎዳ መልኩ መሙላት የኢትዮጵያ
መብት ነው። በታችኛው
የወንዙ ተፋሰስ ላይ የሚገኙ ሀገራት በግንባታው ላይ ያላቸውን ጥርጣሬ ለማስወገድ ከውይይቱ
ባሻገር ግድቡ ሙያዊ አሰራሩን በተከተለ
መልኩ የሚከናወንበትን መንገድ ኢትዮጵያ አጠናክራ
እንደምትቀጥልም አስታውቀዋል። መንግስትም የተፋሰሱ ሃገራትን በማይጎዳ መልኩ ወንዙን ለመጠቀም በሚያስችል የትብብር መንፈስ የግድቡ ግንባታን እያከናወነ መሆኑ በግድቡ ላይ ያለውን የዜጎች አመኔታ እንደሚጨምረው ተናግረዋል። በአዲስ አበባ ዩኒቨርሲቲ የውሃ ሀብት መምህርና የህዳሴው ግድብ የቴክኒክ ቡድን አባል ዶክተር በለጠ በበኩላቸው እንደገለጹት፤ በኢትዮጵያ በኩል ደጋግሞ እንደተገለጸው የህዳሴ ግድብ ላይ የሚደረገው ውይይት ከውሃ ሙሌቱ ጋር አይገናኝም፤ ይልቁንም ሙሌቱ የግንባታው አንድ አካል ነው። ነገር ግን የግድቡ ግንባታ ደረጃውን ጠብቆ የመጀመሪያው ዙር የውሃ ሙሌት መካሄዱ መንግስት ለግንባታው ያለውን ቁርጠኛነት ማሳያ አድርጎ መውሰድ ይቻላል። እንደ ዶክተር በለጠ ከሆነ፤ ግብጾች በሚያነሱት የትርክት
መረጃ አማካኝነት ውሃ ሙሌቱ ቢከናወን
አደጋ እንደሚያመጡ ሲናገሩ ቆይተዋል። ይሁንና ውሃ ሙሌቱ የድርድሩ አካል ባለመሆኑ ከግንባታው
ጋር ደረጃ በደረጃ እንደሚከናወን ያውቃሉ።
ኢትዮጵያም የግንባታውን ሙያዊ ሂደት በተከተለ
መልኩ ሙሌቱን ማከናወኗ
ሊጠበቅ የሚችል ጉዳይ ነው። በማንኛውም ጊዜ ግንባታው እንደቀጠለ ሁሉ የውሃ ሙሌቱም ሙያዊ ደረጃውን ተከትሎ መከናወኑ ተገቢ ነው። ይህንንም ኢትዮጵያ በግንባታው ላይ ያላት ቁርጠኝነት በቀጣይም እንደሚቀጥል ማሳያ ነው። የተለያዩ የድርድር መድረኮች በሚከናወኑበት ወቅትም ሆነ በሌሎች አጋጣሚዎች የግድቡ ግንባታ ሳይቋረጥ መቀጠሉ ትልቁ የመንግስትን ቁርጠኛነት ያሳያል ብለዋል ።እንደ አንድ የውሃ ዘርፍ ኤክስፐርት እና የግድቡ ተደራዳሪ አካል መግለጽ የምችለው የግብጾች ማስፈራሪያ ከሚዲያ ያለፈ አይሆንም የሚሉት ዶክተር በለጠ፤ የማህበረሰባችንን ስነ ልቦና ለመረበሽ የሚያደርጉት ጥረት አካል መሆኑን ማወቅ እንደሚገባ ገልጸዋል።ይልቁንም ግድቡ ለታችኛው ተፋሰስ ሀገራት የሚሰጠው ጥቅም መልካም ቢሆንም ድርድሩ ላይ እየተካፈሉ የሚገኙት ጥቅማቸውን ከፍ ለማድረግ ነው ያሉት ዶክተር በለጠ፤ ኢትዮጵያ ለህዝቦቿ ተጠቃሚነት ግንባታውን ትቀጥላለች ይህም ቁርጠኝነቷን ያሳያል ብለዋል ።አዲስ ዘመን ሐምሌ 16/2012ጌትነት ተስፋማርያም